《既别文显兄弟晚宿日光寺书怀寄之》
宋代·赵蕃

别君当以诗，此物不充饥。
二事交为病，吾曹均坐兹。
欲谈殊烂漫，趣去苦凄悲。
晚宿投幽寺，翻思赴野期。
风灯半明灭，雨叶乱纷披。
安石畏作别，渊明当语离。
萍蓬居靡定，燥湿志难移。
问隐俱携弟，躬耕皆有儿。
怀哉衡泌乐，可以共栖迟。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。